P R E D L O G

Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10) i člana 238. stav 5. Poslovnika Narodne skupštine („Službeni glasnik RS“, broj 20/12 - prečišćen tekst),

 Narodna skupština, na \_\_\_ sednici održanoj \_\_\_\_ godine, donela je

Z A K Lj U Č A K

povodom razmatranja Redovnog godišnjeg izveštaja Poverenika za zaštitu ravnopravnosti za 2013. godinu

 1. Narodna skupština pozdravlja aktivnosti kojima je Poverenik za zaštitu ravnopravnosti (u daljem tekstu: Poverenik) doprineo suzbijanju diskriminacije i unapređivanju ravnopravnosti, a koje su celovito prikazane u Redovnom godišnjem izveštaju za 2013. godinu.

 2. Narodna skupština konstatuje da je došlo do unapređenja zakonodavnog okvira kojim se doprinosi ostvarivanju ravnopravnosti i zabrane diskriminacije u oblasti rada, profesionalne rehabilitacije i zapošljavanja osoba sa invaliditetom, zaštite lica sa mentalnim smetnjama i zaštite prava pacijenata.

 3. Narodna skupština konstatuje da ima prostora za dalje unapređenje propisa, a naročito u cilju potpunog usaglašavanja Zakona o zabrani diskriminacije sa pravnim tekovinama Evropske unije.

 Takođe je neophodno usvajanje Akcionog plana za sprovođenje Strategije prevencije i zaštite od diskriminacije, uz obezbeđivanje sredstava za njegovo sprovođenje, kao i blagovremena priprema strateških dokumenata iz ove oblasti čije važenje ističe 2015. godine.

 4. Narodna skupština konstatuje da je i pored unapređenja zakonodavnog okvira i aktivnosti koje u skladu sa svojim nadležnostima preduzima Poverenik, diskriminacija i dalje veoma raširena pojava. Grupe koje su najviše diskriminisane i dalje su Romi, žene, lica sa invaliditetom i seksualne manjine, koje se često suočavaju sa govorom mržnje.

 Narodna skupština poziva Vladu i nadležne državne organe da preduzmu neophodne mere u cilju što potpunije realizacije preporuka Poverenika, a naročito grupa koje su najviše diskriminisane, uključujući i dvostruko i višestruko diskriminisana lica.

 5. Narodna skupština pozdravlja započete aktivnosti na formiranju regionalnih kancalarija Poverenika i ističe potrebu intenziviranja tih aktivnosti u narednom periodu, što podrazumeva podizanje prostornih kapaciteta za rad stručne službe Poverenika.

 6. Narodna skupština se obavezuje da će u okviru kontrolne funkcije nad radom Vlade doprinositi doslednom sprovođenju zakona iz ove oblasti.

 7. Narodna skupština će poštovati preporuke Poverenika u cilju obezbeđenja ravnomerne zastupljenosti polova.

 8. Ovaj zaključak objaviti u "Službenom glasniku Republike Srbije".

RS Broj:

U Beogradu, \_\_\_\_\_ godine

NARODNA SKUPŠTINA

 PREDSEDNIK

 Maja Gojković

O B R A Z L O Ž E Nj E

 Pravni osnov za donošenje zaključka sadržan je u članu 8. Zakona o Narodnoj skupštini („Službeni glasnik“, broj 9/10) i članu 238. stav 5. Poslovnika Narodne skupštine („Službeni glasnik RS“, broj 20/12 - prečišćen tekst).

 Na osnovu člana 33. tačka 5. Zakona o zabrani diskriminacije („Službeni glasnik RS“ br. 22/09), Poverenik za zaštitu ravnopravnosti podnosi Narodnoj skupštini Redovan godišnji izveštaj o stanju u oblasti zaštite ravnopravnosti.

 Saglasno navedenoj odredbi Zakona, Poverenik za zaštitu ravnopravnosti podneo je Redovan godišnji izveštaj za 2013. godinu.

 Članom 238. stav 4. Poslovnika Narodne skupštine predviđeno je da Narodna skupština razmatra izveštaj nezavisnog državnog organa i izveštaj nadležnog odbora, s predlogom zaključka, odnosno preporuke.

Odbor za ljudska i manjinska prava i ravnopravnost polova je razmotrio godišnji izveštaj Poverenika za zaštitu ravnopravnosti na petoj sednici održanoj 29. maja 2014. godine i, u skladu sa članom 238. stav 2. Poslovnika Narodne skupštine, podneo Narodnoj skupštini izveštaj, kao i Predlog zaključka, koji je utvrdio na šestoj sednici, održanoj 30. maja 2014. godine.

 Na osnovu člana 8. stav 3. Zakona o Narodnoj skupštini, zaključak Narodne skupštine objavljuju se u „Službenom glasniku Republike Srbije“.

 Odbor predlaže da se Predlog zaključka, u skladu sa čl. 167. i 193. Poslovnika Narodne skupštine, razmatra po hitnom postupku, imajući u vidu da je članom 239. Poslovnika Narodne skupštine utvrđeno da Narodna skupština razmatra izveštaje nezavisnih državnih organa i predlog zaključka, odnosno preporuke nadležnog odbora na prvoj narednoj sednici.